Jake White ook briesend oor die rooi BoktruiJake White. (Foto: YouTube) Die gewese Springbok-afrigter Jake White het hom by duisende ander briesende ondersteuners aangesluit oor die omstrede besluit van die Suid-Afrkaanse Rugbyunie (Saru) om die Bokke in die komende Rugbykampioenskaptoets in Salta in rooi truie teen die Argentynse Poemas te laat speel. Volgens White sal dit Dok Danie Craven in sy graf laat omdraai. “Ek lees in die koerant dat die rooi trui 25 jaar van rugby-eenheid moet herdenk. Dis snert, dis ʼn bemarkingstrategie om meer truie te verkoop,” het White in ʼn rubriek op alloutrugby.com gesê. “As ons nie die Groen-en-Goud-trui kan verkoop nie, en dit na rooi moet verander, dan het ons ʼn ernstige probleem. “ʼn Dekade nadat ons nommer een in die wêreld was, verander ons die kleur van die trui. Die vraag is waarom? En wie is verantwoordelik vir daardie agteruitgang?” White vra ook waarom afrigters volgens statistiek en uitslae gehuur en gepos word, maar dat dit klaarblyklik nie die geval met beamptes is nie. “As die Springbokke nie ’n Groen-en-Goud-trui kan verkoop nie, dan moet ons na die uitslae kyk, en nie na die kleur van die trui nie. Om meer truie te verkoop, moet jy jou rugby regkry. “Die All Blacks het nie die kleur van hul truie verander nie, ook nie Barcelona FC (die Spaanse sokkerreus) nie. Dink net wat sal gebeur as Manchester United sy tuistrui na groen verander?” Volgens White sal mense sê dis net een maal vir een wedstryd, maar dis nie die geval nie, want waar sal dit eindig? “Volgende sal ons uitsonderings maak sodat iemand met ʼn poniestert vir die Bokke kan speel. Dis nooit net een keer nie, dis die begin van glibberige agteruitgang.” White sê voorts dat wanneer ʼn mens in die voorste linie as afrigter staan, probeer jy juis die droom aan spelers verkoop om vir ʼn trui te speel. “Dis dalk nie belangrik vir ʼn beampte om die kleur van ʼn trui te verander nie, maar vir ʼn afrigter is dit baie belangrik, want jy verander daardie droom. “Is Suid-Afrikaanse ondersteuners tevrede daarmee dat ons twee spanne het wat Superrugby moet verlaat om in Europa te gaan speel? Is hulle tevrede daarmee dat die Bokke in rooi trui speel? Sekerlik moet dit die maatstawwe vir ʼn beampte wees. “Almal in wêreldrugby weet wat dit beteken wanneer jy daarvan praat om vir die Groen-en-Goud te speel. Dit is in die Springbokkode, om met trots die Groen-en-Goud te dra en jou daarvolgens te gedra. “Dus, teoreties, moet ons die kode nou verander om rooi, swart, geel en blou in te sluit?”